CELEX: 32022D0033
Language: el
Date: 2022-01-10 00:00:00
Title: Εκτελεστική απόφαση (ΕΕ) 2022/33 της Επιτροπής της 10ης Ιανουαρίου 2022 για την κατάργηση της εκτελεστικής απόφασης (ΕΕ) 2021/2021 για ορισμένα μέτρα έκτακτης ανάγκης σχετικά με την αφρικανική πανώλη των χοίρων στη Γερμανία [κοινοποιηθείσα υπό τον αριθμό C(2022) 155] (Το κείμενο στη γερμανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

12.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 7/17
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/33 ΤΗΣ ΕΠΙΤΡΟΠΗΣ
         της 10ης Ιανουαρίου 2022
         για την κατάργηση της εκτελεστικής απόφασης (ΕΕ) 2021/2021 για ορισμένα μέτρα έκτακτης ανάγκης σχετικά με την αφρικανική πανώλη των χοίρων στη Γερμανία
         
            
               [κοινοποιηθείσα υπό τον αριθμό C(2022) 155]
            
         
         (Το κείμενο στη γερμανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 259 παράγραφος 1,
         Εκτιμώντας τα ακόλουθα:
         
                     (1)
                  
                  
                     Η αφρικανική πανώλη των χοίρων είναι λοιμώδης ιογενής νόσος δεσποζόμενων και άγριων χοιροειδών, η οποία μπορεί να επηρεάσει σοβαρά τον σχετικό ζωικό πληθυσμό και την κερδοφορία της κτηνοτροφίας, διαταράσσοντας τις μετακινήσεις φορτίων των εν λόγω ζώων και των προϊόντων τους εντός της Ένωσης και τις εξαγωγές προς τρίτες χώρες.
                  
               
                     (2)
                  
                  
                     Σε περίπτωση εκδήλωσης εστίας αφρικανικής πανώλης των χοίρων σε δεσποζόμενα χοιροειδή, υπάρχει σοβαρός κίνδυνος εξάπλωσης της νόσου σε άλλες εγκαταστάσεις με δεσποζόμενα χοιροειδή.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2020/687 της Επιτροπής (2) συμπληρώνει τους κανόνες για τον έλεγχο των καταγεγραμμένων νόσων που αναφέρονται στο άρθρο 9 παράγραφος 1 στοιχεία α), β) και γ) του κανονισμού (ΕΕ) 2016/429 και ορίζονται ως νόσοι κατηγορίας Α, Β και Γ στον εκτελεστικό κανονισμό (ΕΕ) 2018/1882 της Επιτροπής (3). Ειδικότερα, τα άρθρα 21 και 22 του κατ’ εξουσιοδότηση κανονισμού (ΕΕ) 2020/687 προβλέπουν την οριοθέτηση απαγορευμένης ζώνης σε περίπτωση εμφάνισης εστίας νόσου κατηγορίας Α, συμπεριλαμβανομένης της αφρικανικής πανώλης των χοίρων, και την εφαρμογή ορισμένων μέτρων στη ζώνη αυτή. Επιπλέον, το άρθρο 21 παράγραφος 1 του εν λόγω κατ’ εξουσιοδότηση κανονισμού προβλέπει ότι η απαγορευμένη ζώνη περιλαμβάνει ζώνη προστασίας, ζώνη επιτήρησης και, εάν απαιτείται, περαιτέρω απαγορευμένες ζώνες γύρω ή δίπλα από τις ζώνες προστασίας και επιτήρησης.
                  
               
                     (4)
                  
                  
                     Μετά την εκδήλωση εστίας αφρικανικής πανώλης των χοίρων σε δεσποζόμενα χοιροειδή στο κρατίδιο Μεκλεμβούργου-Δυτικής Πομερανίας (Γερμανία), η οποία επιβεβαιώθηκε στις 15 Νοεμβρίου 2021, και τις πληροφορίες που ελήφθησαν από το εν λόγω ομοσπονδιακό κράτος μέλος σχετικά με την κατάσταση της νόσου στο έδαφός του, εκδόθηκε η εκτελεστική απόφαση (ΕΕ) 2021/2021 της Επιτροπής (4). Η εν λόγω εκτελεστική απόφαση προβλέπει ότι η Γερμανία εξασφαλίζει ότι η οριοθετούμενη απαγορευμένη ζώνη, όπου εφαρμόζονται τα μέτρα που προβλέπονται στον κατ’ εξουσιοδότηση κανονισμό (ΕΕ) 2020/687 για τις ζώνες προστασίας και επιτήρησης, περιλαμβάνει κατ’ ελάχιστον τις περιοχές που παρατίθενται στο παράρτημα της εν λόγω εκτελεστικής απόφασης. Η εν λόγω εκτελεστική απόφαση εφαρμόζεται έως τις 15 Φεβρουαρίου 2022.
                  
               
                     (5)
                  
                  
                     Στα τέλη Δεκεμβρίου του 2021 η Γερμανία ενημέρωσε την Επιτροπή σχετικά με την τρέχουσα ευνοϊκή κατάσταση όσον αφορά την αφρικανική πανώλη των χοίρων σε δεσποζόμενα χοιροειδή στην απαγορευμένη ζώνη στο κρατίδιο Μεκλεμβούργου-Δυτικής Πομερανίας και ότι τα μέτρα για τις ζώνες προστασίας και επιτήρησης εφαρμόστηκαν δεόντως σύμφωνα με τον κατ’ εξουσιοδότηση κανονισμό (ΕΕ) 2020/687, προκειμένου να προληφθεί η περαιτέρω εξάπλωση της εν λόγω νόσου.
                  
               
                     (6)
                  
                  
                     Λαμβανομένων υπόψη της τρέχουσας ευνοϊκής κατάστασης όσον αφορά την αφρικανική πανώλη των χοίρων σε δεσποζόμενα χοιροειδή στο κρατίδιο Μεκλεμβούργου-Δυτικής Πομερανίας και των μέτρων που εφαρμόστηκαν δεόντως από τη Γερμανία, και προκειμένου να προληφθεί τυχόν περιττή διαταραχή του εμπορίου, είναι σκόπιμο να καταργηθεί η εκτελεστική απόφαση (ΕΕ) 2021/2021 με ισχύ από τις 15 Ιανουαρίου 2022.
                  
               
                     (7)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση (ΕΕ) 2021/2021 καταργείται από τις 15 Ιανουαρίου 2022.
         
         
            Άρθρο 2
            Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
         
         
            Βρυξέλλες, 10 Ιανουαρίου 2022.
            
               
                  Για την Επιτροπή
               
               Στέλλα ΚΥΡΙΑΚΙΔΟΥ
               
                  Μέλος της Επιτροπής
               
            
         
         
            (1)  ΕΕ L 84 της 31.3.2016, σ. 1.
         
            (2)  Κατ’ εξουσιοδότηση κανονισμός (ΕΕ) 2020/687 της Επιτροπής, της 17ης Δεκεμβρίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά τους κανόνες για την πρόληψη και τον έλεγχο ορισμένων καταγεγραμμένων νόσων (ΕΕ L 174 της 3.6.2020, σ. 64).
         
            (3)  Εκτελεστικός κανονισμός (ΕΕ) 2018/1882 της Επιτροπής, της 3ης Δεκεμβρίου 2018, για την εφαρμογή ορισμένων κανόνων πρόληψης και ελέγχου νόσων σε κατηγορίες καταγεγραμμένων νόσων και για την κατάρτιση καταλόγου ειδών και ομάδων ειδών οργανισμών που συνιστούν σημαντικό κίνδυνο εξάπλωσης των εν λόγω καταγεγραμμένων νόσων (ΕΕ L 308 της 4.12.2018, σ. 21).
         
            (4)  Εκτελεστική απόφαση (EE) 2021/2021 της Επιτροπής της 18ης Νοεμβρίου 2021 για ορισμένα μέτρα έκτακτης ανάγκης σχετικά με την αφρικανική πανώλη των χοίρων στη Γερμανία (ΕΕ L 413 της 19.11.2021, σ. 34).